[pic] | EURÓPSKA KOMISIA | Brusel, 18.2.2011 KOM(2011) 81 v konečnom znení PRIEBEŽNÁ SPRÁVA EURÓPSKEJ KOMISIE EURÓPSKEMU PARLAMENTU A RADE o pokroku v Bulharsku v rámci mechanizmu spolupráce a overovania PRIEBEŽNÁ SPRÁVA EURÓPSKEJ KOMISIEEURÓPSKEMU PARLAMENTU A RADE o pokroku v Bulharsku v rámci mechanizmu spolupráce a overovania 1. Úvod Po pristúpení Bulharska k EÚ 1. januára 2007 bol zriadený mechanizmus spolupráce a overovania[1] , ktorý má Bulharsku pomôcť odstrániť nedostatky v reforme súdnictva a v boji proti korupcii a organizovanej trestnej činnosti a ktorý má zároveň monitorovať pokrok v týchto oblastiach prostredníctvom pravidelného predkladania správ. Táto správa je priebežnou správou a prináša technickú aktualizáciu výrazného pokroku, ktorý bol v rámci mechanizmu spolupráce a overovania v Bulharsku dosiahnutý počas posledných šiestich mesiacov. Zameriava sa na reakciu Bulharska na odporúčania Komisie a neobsahuje úplné posúdenie dosiahnutého pokroku. Aktualizované informácie sa týkajú iba opatrení, ktoré už boli ukončené, alebo ktorých ukončenie sa očakáva v krátkom čase. Posledná správa o pokroku, ktorú Komisia prijala 20. júla 2010, a jej odporúčania sú aj naďalej východiskom pre hodnotenie pokroku dosiahnutého pri plnení referenčných kritérií a pre identifikáciu pretrvávajúcich výziev. Ďalšie hodnotenie Komisia predloží v lete 2011. 2. Reforma súdnictva a boj proti korupcii a organizovanej trestnej činnosti: zhrnutie vývoja Od poslednej správy Komisie Bulharsko pokračovalo v právnej reforme a prijalo významné zmeny a doplnenia zákona o súdnom systéme. Tieto zmeny a doplnenia poskytujú právny základ pre ďalšiu implementáciu stratégie reformy súdnictva, posilnenie zodpovednosti a riadiacich právomocí Najvyššej súdnej rady a pre zlepšenie systému menovania do súdnych funkcií, odborného vzdelávania, hodnotení a povýšení v súdnictve. Najvyššia súdna rada počas tohto obdobia dosiahla lepšie výsledky, pokiaľ ide o disciplinárne priestupky. Táto rada však v jednom dôležitom rozhodnutí o menovaní nepostupovala dostatočne zodpovedne a transparentne. V posledných šiestich mesiacoch Bulharsko rozhodlo o vytvorení špecializovaného súdu pre veci súvisiace s organizovanou trestnou činnosťou. Pokračovala štrukturálna reforma colného úradu a začal sa ambiciózny projekt boja proti korupcii. Bulharsko takisto prijalo zmeny a doplnenia s cieľom posilniť zákon o konflikte záujmov, ktorým sa zriadil nezávislý orgán na aktívne odhaľovanie a stíhanie konfliktu záujmov. Počas tohto obdobia súdy zaznamenali zvýšený počet obvinení a rozhodnutí týkajúcich sa prípadov korupcie na najvyšších miestach. 3. Výhľad Od posledného hodnotenia Komisie Bulharsko preukázalo svoj záväzok pokračovať v implementácii svojej stratégie reformy súdnictva vypracovaním podrobného akčného plánu. V záujme udržania tempa reformy by sa Bulharsko malo aj naďalej zameriavať na národnú stratégiu reformy súdnictva a usilovať sa o dôkladnú reformu súdneho systému a polície. To si vyžaduje prijať opatrenia zamerané na ďalšie zlepšovanie súdnej praxe a na neustále zdokonaľovanie spôsobu, akým sú súdnictvo, polícia a iné vyšetrovacie orgány štrukturované a riadené a akým spolupracujú. Do nasledujúceho hodnotenia, ktoré Komisia vykoná v lete 2011, by sa Bulharsko malo takisto zamerať na prijatie účinných právnych predpisov týkajúcich sa zaistenia majetku, na zriadenie orgánu na odhaľovanie a stíhanie konfliktu záujmov, a na dosiahnutie lepších výsledkov v prípadoch korupcie a organizovanej trestnej činnosti. Komisia bude Bulharsko v tomto úsilí aj naďalej podporovať a do leta tohto roku predloží svoje ďalšie podrobné hodnotenie dosiahnutého pokroku. 4. Informácie o akituálnom vývoji situácie Reforma súdnictva Bulharský parlament v reakcii na odporúčania Komisie prijal 22. decembra 2010 zmeny a doplnenia zákona o súdnom systéme , ktorými sa zlepšuje vnútorné riadenie v rámci súdnictva a posilňuje sa úloha Najvyššej súdnej rady[2]. V týchto zmenách a doplneniach sa navrhujú nové postupy menovania a hodnotenia, podporuje sa odborné vzdelávanie a integrita a vytvárajú sa nimi nové práva a povinnosti Najvyššej súdnej rady týkajúce sa hodnotenia pracovnej záťaže a prerozdelenia zamestnancov. Prostredníctvom týchto zmien a doplnení sa zavádza funkčné oddelenie hodnotenia prokurátorov od hodnotenia sudcov, ako aj decentralizovaný systém hodnotenia. Integrita bude v hodnoteniach posudzovaná počas celej profesionálnej kariéry súdnych úradníkov. Dohľad a usmernenia zo strany Najvyššej súdnej rady a aktívne zapojenie vedúcich pracovníkov administratívy budú zohrávať dôležitú úlohu pri dosahovaní jednotného uplatňovania hodnotiacich kritérií. Najvyššej súdnej rade boli udelené dodatočné právomoci pri vyhodnocovaní pracovnej záťaže súdov, rozhodovaní o personálnej štruktúre súdov, rušení súdov alebo zriaďovaní nových súdov a pri úpravách oblastí jurisdikcie. Cieľom osobitných ustanovení je zvýšenie transparentnosti a ochrana proti konfliktu záujmov v rozhodovacom procese Najvyššej súdnej rady. Národný inštitút spravodlivosti prijal dvojročný program odborného vzdelávania súdnych úradníkov, ktorý vychádza z priorít a cieľov stratégie reformy súdnictva Bulharska. Práca na novom Trestnom zákone , ktorá sa považuje za nevyhnutnú pre dôkladnú reformu trestnoprávnej politiky, pokračovala konzultáciami zainteresovaných strán o návrhoch hlavných ustanovení. Konečný návrh Trestného zákona sa očakáva koncom roka 2011. Počas posledných šiestich mesiacov boli uložené ďalšie disciplinárne sankcie súdnym úradníkom, ktorí boli zapojení do významných prípadov obchodovania s mocou a korupcie v súdnictve. V rámci nadväzujúcich opatrení v prípade týkajúcom sa obchodovania s mocou v súdnictve sa Najvyššia súdna rada rozhodla zo súdnictva vylúčiť ďalšieho bývalého člena tejto rady. V ďalšom prípade obchodovania s mocou pri nadobúdaní nehnuteľností sa Najvyššia súdna rada rozhodla v rámci nadväzujúcich opatrení prepustiť predsedu odvolacieho súdu za „poškodzovanie obrazu súdnictva“, pričom štyri ďalšie disciplinárne prípady sú ešte otvorené. Prokuratúra neuskutočnila žiadne vyšetrovanie trestného činu týkajúce sa súdnych úradníkov, ktorí boli do týchto prípadov zapojení. Pokiaľ ide o menovanie predsedu Najvyššieho správneho súdu v novembri, boli vznesené verejné námietky týkajúce sa zodpovednosti a transparentnosti menovania vysoko postavených sudcov. Reforma menovaní v súdnictve, ktorá bola stanovená v nedávnych zmenách a doplneniach zákona o súdnom systéme, si vyžaduje jednoznačný záväzok Najvyššej súdnej rady, pokiaľ ide o zaručenie nezávislosti a kvality menovaní. Zatiaľ sa nepodarilo dosiahnuť systematické uverejňovanie súdnych rozhodnutí . V niektorých prípadoch boli pri doručení odôvodnení súdnych rozhodnutí zaznamenané značné oneskorenia, čo sa týka hlavne dôležitých prípadov. Na prokuratúre pri Najvyššom kasačnom súde bola implementovaná predbežná verzia jednotného informačného systému o trestných činoch . Na rozšírenie tohto systému tak, aby pokrýval všetky prokuratúry, súdy a políciu, sa použijú prostriedky z EÚ. Inšpektorát Najvyššej súdnej rady pokračoval vo vykonávaní tematických a plánovaných inšpekcií s cieľom dokončiť preskúmanie justičných orgánov vo všetkých piatich odvolacích oblastiach. Bol stanovený systém inšpekcií, odporúčaní a následných kontrol a v disciplinárnych záležitostiach sa dosiahla úzka spolupráca medzi inšpektorátom a Najvyššou súdnou radou. Inšpekcie mali celkový disciplinárny účinok prejavujúci sa väčšou rýchlosťou, transparentnosťou a zosúladením postupov. Pretrváva potreba cielenejších príspevkov inšpektorátu pri riešení systematických nedostatkov súdnej praxe, najmä pokiaľ ide o prípady na najvyššej úrovni, a pri informovaní o štrukturálnej reforme systému súdnictva. Bulharsko podniklo kroky, aby splnilo odporúčania Komisie týkajúce sa súdnej praxe , ako je odborné vzdelávanie alebo vydanie usmernení a osvedčených postupov. V novembri po analýze nedostatkov v súdnej praxi predložila MVO odporúčania vzťahujúce sa na osemnásť dôležitých prípadov. Najvyššia súdna rada zaviedla požiadavku pre predsedov odvolacích súdov, aby podávali správy o dosiahnutom pokroku v prípadoch vysokého verejného záujmu. Toto údajne viedlo k zlepšeniu plánovania súdnych pojednávaní a predvolávania svedkov. Okrem toho zavedenie nových noriem pre lekárske potvrdenia a vytvorenie Výkonnej lekárskej agentúry podľa správ obmedzilo zneužívanie lekárskych potvrdení na súde. Počas roku 2011 sa prokuratúra pri Najvyššom kasačnom súde pokúšala zaviesť osobitnú schému dohľadu pre prípady vysokého verejného záujmu. Boj proti organizovanej trestnej činnosti V priebehu posledných šiestich mesiacov Bulharsko pokračovalo v aktívnej politike zameranej na boj proti organizovanej trestnej činnosti prostredníctvom policajných razií a zadržaní. Počet obvinení vyplývajúcich z týchto činností je však zatiaľ malý. Bulharský parlament v decembri 2010 a januári 2011 prijal právne predpisy na zriadenie špecializovaného trestného súdu a k nemu pripojenej špeciálnej prokuratúry, ktorá by sa zaoberala prípadmi organizovanej trestnej činnosti . Tento súd by mal začať svoju činnosť v auguste tohto roku[3]. Účelom vytvorenia týchto inštitúcií je väčšia rýchlosť a konzistentnosť pri riešení prípadov súvisiacich s organizovanou trestnou činnosťou, ktoré pre súdny systém predstavujú osobitné výzvy. V súdnictve je však ešte potrebné vyvinúť úsilie o zavedenie špecializácií a zlepšenie profesionálnych postupov, najmä pokiaľ ide o hospodársku a finančnú trestnú činnosť. Komisia v tejto oblasti odporučila užšiu spoluprácu medzi súdnymi orgánmi, administratívnymi orgánmi a políciou a posilnenie kapacity spoločných tímov. Bulharsko podniklo kroky na zlepšenie efektívnosti policajných vyšetrovaní zlúčením oddelenia prípravných konaní s oddelením kriminálnej polície. Počas posledných šiestich mesiacov bolo polícii poskytnutých viacero odborných školení o nedávnych zmenách a doplneniach trestného poriadku a o konkrétnych zodpovednostiach polície v prípravnom konaní. Získavanie a vykonávanie dôkazov políciou si však ešte vyžaduje ďalšie zlepšenia. Od poslednej správy Komisie sa Bulharsko usilovalo o posilnenie právneho rámca týkajúceho sa zaistenia majetku . Návrh zákona o zaistení nelegálne nadobudnutého majetku bo vytvorený v spolupráci s Benátskou komisiou (poradný orgán Rady Európy pre ústavné otázky). Je dôležité, aby konečná verzia nového zákona rešpektovala základné práva a zároveň umožňovala zahrnutie zásady „konfiškácie majetku bez predchádzajúceho odsúdenia“, ako aj vykonanie krokov na základe anonymných oznámení. Zákon by mal takisto účinným spôsobom transponovať uplatniteľné acquis EÚ týkajúce sa konfiškácie[4]. Tento zákon si bude vyžadovať úzku a účinnú spoluprácu medzi komisiou zodpovednou za uplatňovanie zákona o zaistení majetku a inými inštitúciami, najmä prokuratúrou. Boj proti korupcii V priebehu posledných šiestich mesiacov boli vynesené dva dôležité rozsudky a bolo vznesených niekoľko obvinení v prípadoch súvisiacich s korupciou na najvyšších miestach[5]. Počas toho istého obdobia Bulharsko zaznamenalo viaceré oslobodzovacie rozsudky súvisiace s niektorými exemplárnymi prípadmi korupcie na najvyšších miestach, konfliktu záujmov, podvodu a organizovanej trestnej činnosti, proti ktorým sa prokuratúra odvolala vo verejnom záujme[6]. Odporúčania Komisie v súvislosti s potrebou zlepšiť súdnu prax zostávajú aj naďalej platné. Komisia odporúča uplatniť najmä komplexnú a aktívnu stratégiu vyšetrovania, prostredníctvom ktorej by sa systematicky preverovali možné prepojenia medzi súvisiacimi prípadmi, aspekty organizovanej trestnej činnosti a možné prepojenia s administratívnymi orgánmi. Vzhľadom na význam odborného hospodárskeho a finančného vyšetrovania pre všetky prípady spojené s korupciou na najvyšších miestach, podvodmi a organizovanou trestnou činnosťou by sa v spolupráci s medzinárodnými expertmi mali vytvoriť siete špecializovaných prokurátorov a sudcov, ktorí by absolvovali školenia o medzinárodných osvedčených postupoch. Ako odpoveď na odporúčania komisie Bulharsko posilnilo svoj zákon o predchádzaní a sankcionovaní konfliktu záujmov . Zmeny a doplnenia, ktoré parlament v novembri prijal, predpokladajú vytvorenie orgánu s aktívnym mandátom, ktorý by bol poverený identifikovaním konfliktu záujmov a jeho sankcionovaním na všetkých administratívnych úrovniach. Zákon obsahuje opatrenia na zabezpečenie nezávislosti nového orgánu, a to najmä prostredníctvom nestranného postupu menovaní. Právne vylúčenie možnosti konať na základe anonymných oznámení môže túto novú štruktúru oslabiť. V tomto kontexte je dôležité, aby bola identita osôb, ktoré spolupracujú pri vyšetrovaní, chránená dôveryhodným spôsobom. Bulharský colný úrad pokračoval v komplexnej štrukturálnej reforme, ktorá takisto zahŕňala všeobecné posúdenie zamestnancov podľa kritérií kompetentnosti a integrity. Značné množstvo zamestnancov tohto úradu bolo prepustených. Na boj proti vnútornej korupcii bol zriadený spoločný inšpektorát ministerstva financií a Národnej agentúry pre príjmy. Dochádza k výmenám informačných systémov a spravodajskej služby medzi Národnou agentúrou pre príjmy a colným úradom a spoločné tímy pokračujú vo vykonávaní kontrol. Je dôležité, aby sa reformou colného úradu ďalej posilňovala nezávislosť a účinnosť jeho vyšetrovaní. Takisto by sa mala ďalej posilniť spolupráca s policajnými útvarmi a prokuratúrou. V tejto súvislosti sa diskutovalo o výraznejšej vyšetrovacej úlohe colných úradníkov. Bulharsko začalo v decembri implementovať rozsiahly protikorupčný projekt (BORKOR) ako súčasť stratégie boja proti organizovanej trestnej činnosti a korupcii. V polovici roku 2011 bude zriadená nová centrálna jednotka, ktorá si vyžiada značné investície z hľadiska financií a ľudských zdrojov[7], a ktorej úlohou bude zvyšovanie transparentnosti a boj proti korupcii vo verejnej správe na všetkých úrovniach. Nový orgán nenahradí existujúce štrukturálne zriadenie v oblasti predchádzania korupcii a jej sankcionovania, ale bude hodnotiť súčasné právne a inštitucionálne prostredie z hľadiska účinnosti a navrhovať potrebné zlepšenia. V reakcii na odporúčania Komisie týkajúce sa zlepšenia systému verejného obstarávania Bulharsko zriadilo pracovnú skupinu, ktorá v decembri predložila vláde návrhy zmien a doplnení právnych predpisov vzťahujúcich sa na verejné obstarávanie. Tento koncepčný dokument vypracovaný pracovnou skupinou predkladá viaceré návrhy na zjednodušenie právneho a proceduráneho rámca, ako aj na zlepšenie mechanizmov nápravy. Po uverejnení nahrávok z odpočúvania začiatkom tohto roka boli vznesené určité verejné obavy týkajúce sa uplatňovania a kontroly využívania špeciálnych vyšetrovacích prostriedkov. Príslušné orgány začali vyšetrovanie, ktoré v súčasnosti ešte prebieha. Podľa bulharských právnych predpisov predstavujú špeciálne vyšetrovacie prostriedky významný vyšetrovací nástroj a môžu byť použité výlučne v súvislosti so závažnými trestnými činmi a na základe povolenia sudcu. V pravidlách sa ustanovuje úzka spolupráca medzi inštitúciami s cieľom zabezpečiť, aby výsledky odpočúvania boli okamžite oznámené prokuratúre a aby bola zaručená ich dôvernosť. Tento postup je okrem toho pod dohľadom osobitného parlamentného podvýboru. Je dôležité, aby Bulharsko zabezpečilo striktné rešpektovanie zásad právneho štátu, pokiaľ ide uplatňovanie špeciálnych vyšetrovacích prostriedkov. Bulharsko by malo prijať následné opatrenia vyplývajúce z odporúčaní uvedených v správach o Bulharsku, ktoré GRECO prijalo v októbri a ktoré sa týkajú financovania politických strán a volebných kampaní a kriminalizácie korupcie . Pokiaľ ide o kriminalizáciu korupcie, správa odporúča posilnenie bulharského trestného zákona v mnohých oblastiach. To zahŕňa kriminalizáciu korupcie v prípade prospechu tretej strany alebo získavania materiálnych alebo nemateriálnych výhod spojených s korupciou, ako aj prehodnotenie zániku trestnosti v prípadoch účinnej ľútosti. [1] Rozhodnutie Komisie 2006/929/ES z 13. decembra 2006, ktorým sa zriaďuje mechanizmus na zaistenie spolupráce a overovania pokroku v Bulharsku na účely osobitných referenčných kritérií v oblastiach reformy súdnictva a boja proti korupcii a organizovanému zločinu (Ú. v. EÚ L 354, 14.12.2006, s. 58). [2] Zmeny a doplnenia zákona o súdnom systéme nadobudli účinnosť 4. januára 2011. [3] Boli vykonané zmeny a doplnenia zákona o súdnom systéme a trestného poriadku. [4] Rámcové rozhodnutie Rady 2005/212/SVV. [5] Rozsudky prvej inštancie boli vynesené proti bývalému riaditeľovi Národnej agentúry pre príjmy za zneužitie funkcie verejného činiteľa a proti podnikateľovi za spreneveru. Proti bývalému ministrovi sociálnych vecí bolo vznesené obvinenie zo sprenevery a proti bývalému ministrovi zdravotníctva za poškodenie štátneho rozpočtu. [6] V týchto prípadoch zahŕňajúcich podvody, korupciu a konflikt záujmov na najvyšších miestach boli oslobodení: bývalý minister obrany, bývalý námestník ministra vnútra, bývalý riaditeľ štátneho fondu poľnohospodárstva, predseda politickej strany zastúpenej v parlamente. Jedno oslobodenie vo veci konfliktu záujmov bolo v odvolacom konaní potvrdené Najvyšším správnym súdom. [7] Bulharsko v roku 2011 vyčlenilo na tento projekt 4 mil. EUR. Centrálna jednotka zodpovedná za projekt BORKOR bude mať 40 stálych zamestnancov.